J. Brocka, poslanec: (2008-09-17):
Názov tohto zákona je návrh zákona o prevode majetku Slovenskej republiky na obec a vyšší územný celok. Všetko v poriadku, taký zákon dnes platí, existuje, ale ja si myslím, že pokojne predkladatelia mohli tomuto návrhu zákona dať iný názov, aby vystihoval, čo je obsahom tejto novely. A pokojne sa mohol volať návrh zákona o prevode majetku štátu do vlastníctva tých našich. Áno, dámy a páni, bolo by to výstižné a nebola by to kamufláž. Touto novelou zákona sa obce a vyššie územné celky dostávajú na vedľajšiu koľaj. Touto novelou nejde o žiaden prevod štátneho majetku obciam a vyšším územným celkom. Týmto návrhom zákona ide o skrytú privatizáciu. Priznám sa, že principiálne ja proti privatizácii nič nemám, najmä ak ide o zmenu vlastníctva transparentne a v súťaži, aj keď priznám sa, že od vás by som to nečakal. A určite by to od vás nečakali ani vaši voliči, lebo vy ste privatizáciu aj vo svojom programovom vyhlásení odmietli. Čiže dá sa to povedať aj inak. Tento návrh zákona je rozdávanie štátneho majetku svojim verným mecenášom v pozadí strán alebo iným, ktorí ešte neboli účastní žiadnej podobnej takejto akcie, či šlo o sociálne podniky alebo iné projekty, pri ktorých najmä členovia vládnej koalície asistujú pri prerozdeľovaní či verejných alebo aj európskych zdrojov. Dámy a páni, keby to bola privatizácia, tak by to bola súťaž. A osoh by z toho mal štát, spoločnosť, pretože by vyhral ten, kto dá najviac. Ale vy ste upravili pravidlá tak, že ide o prevod majetku štátu za zlomok ceny. A ten je v podstate v zákone popísaný v bode 6, a to je zásadná zmena dnes platného zákona, že vy ste na prvom mieste prišli s novými nadobúdateľmi. Teraz sú to nové osoby. Potom v texte zákona sú to noví nadobúdatelia. A spôsob, akým sa dostanú títo nadobúdatelia k majetku, je tiež zaujímavý. Je to taká nová forma nadobúdania majetku, osobitné ponukové konanie, opakované osobitné ponukové konanie, ďalšie opakované ponukové konanie, až bude cena znížená o 70 %. Samozrejme, tých 70 % len v prípade napr. objektov ministerstva obrany, ktoré sa takto dostanú do rúk nových osôb pred obcami a vyššími územnými celkami, to predstavuje pri odhadovanom objeme majetku 1,7 mld. korún, znížených o tých 70 %, to je na rozdanie 1,2 mld. korún vašim, predpokladám, lebo tak to dopadne, tak to robíte, tak sa to robí pri tendroch, tak sa to robí pri výberových konaniach, jednoducho vždycky vyhrávajú tí správni. Dobre ste to vymysleli. Musím uznať, že robíte „pokroky“, a aj spôsob, akým ste to navrhli, že to nenavrhuje vláda, ale páni poslanci. A vláda akoby nič, ona nie je zlodej, ona je muzikant. Páni poslanci, ak si myslíte, že vám to v tichosti prejde, tak vám poviem, že vám to v tichosti neprejde, lebo obce, ktorých sa to týka, aj vyššie územné celky o tom veľmi dobre vedia. Čiže neprejde vám to, ak chcete ich obrať o majetok, ktorý, myslím si, im právom patrí, lebo ten pôvodný zákon z roku 2004 bol o tom, že áno, štát sa môže zbaviť prebytočného majetku, aby ho efektívne využil, napr. aj prevodom na obce, lebo obce v rámci decentralizácie aj v rámci napr. reformy armády či odsunu ruských vojsk jednoducho majú vo svojich katastroch, majú vo svojich regiónoch ekologické záťaže, na ktoré potrebujú zdroje, na ktoré musia rátať s istými výdavkami alebo s plnením funkcií, ktoré od nich štát a spoločnosť vyžadujú. Obce, ZMOS sa týmto spôsobom, že navrhujete tento zákon ako poslaneckú iniciatívu, nemohli zúčastniť pripomienkového konania, ale ich postoj a odmietavé stanovisko je známe. Páni kolegovia, ak píšete v dôvodovej správe, v časti Doložka vplyvov napr. na podnikateľské prostredie, že nebude mať návrh dopad na podnikateľské prostredie, tak vám chcem povedať, že ho bude mať. Vy takto deformujete a devastujete podnikateľské prostredie, že vaši klienti budú uprednostnení pred tými ostatnými. Páni a dámy, aj z týchto dôvodov, ktoré som tu spomenul, poslanci za Kresťanskodemokratické hnutie tento návrh zákona nepodporia. (Potlesk.)